《酬鲍节判见赠陈叔起所画青山白云图十二韵》
明代·宋讷

浙东陈叔起，挥洒异尘寰。思入烟霞窟，功移造化关。

芳名唐棣并，逸驾董元攀。远势横千里，分流转几湾。

亭台青嶂外，村落白云间。绿合高低树，岚分远近山。

石危芳径稳，浪静小桥闲。草木藏盘谷，峰峦耸黛鬟。

境幽人迹少，林暗鸟声悭。隐约棋中趣，从容物外颜。

郡侯遗粉绘，野老乐痴顽。欲觅山中路，相期日往还。

作者简介：（1311—1390）元明间大名府滑县人，字仲敏。元顺帝至正进士。任盐山尹，弃归。明洪武二年，以儒士征，预修《礼》、《乐》诸书。事竣，不仕归。后以荐授国子助教，累迁文渊阁大学士、国子祭酒。严立学规，勤于讲解。十八年复开进士科，所取士，国子监生占三之二。卒谥文恪。有《西隐集》。